******

**REPUBLIKA HRVATSKA**

 **ZADARSKA ŽUPANIJA**

 **GRAD OBROVAC**

 **Jedinstveni upravni odjel**

KLASA: 112-02/21-01/05

URBROJ: 2198/23-03/1-21-1

Obrovac, 6. prosinca 2021.

Pročelnica Jedinstvenog upravnog odjela Grada Zadra na temelju članka 17. i 19. Zakona o službenicima i namještenicima u lokalnoj i područnoj (regionalnoj) samoupravi (Narodne novine broj 86/08., 61/11, 4/18 i 112/19 – dalje u tekstu ZSN) i članka 13. stavak 3. Zakona o ravnopravnosti spolova (Narodne novine broj 82/08 i 69/17) raspisuje

**JAVNI NATJEČAJ**

za prijam u službu u Grad Obrovac, Jedinstveni upravni odjel – Odsjek za komunalne djelatnosti i upravljanje prostorom na radno mjesto:

– viši stručni suradnik za komunalne djelatnosti na neodređeno vrijeme – 1 izvršitelj/ica, uz obvezni probni rad od tri mjeseca.

Kandidati moraju ispunjavati opće uvjete za prijam u službu propisane u članku 12. stavak 1. ZSN-a:

– punoljetnost,

– hrvatsko državljanstvo,

– zdravstvena sposobnost za obavljanje poslova radnog mjesta na koje se osoba prima.

Kandidati moraju ispunjavati i posebne uvjete za prijam u službu:

– magistar struke ili stručni specijalist građevinskog ili pravnog smjera,

– najmanje 1 godina radnog iskustva na odgovarajućim poslovima,

– položen državni ispit za rad u tijelima uprave ili bez položenog državnog ispita uz obvezu polaganja u zakonskom roku.

Natjecati se mogu kandidati koji su prema prijašnjim propisima stekli visoku stručnu spremu građevinskog ili pravnog smjera.

U službu ne može biti primljena osoba kod koje postoje zapreke prijma u službu propisane člancima 15. i 16. Zakona o službenicima i namještenicima u lokalnoj i područnoj regionalnoj) samoupravi (Narodne novine broj 86/08., 61/11 i 4/18), što znači da u službu ne može biti primljena osoba protiv koje se vodi kazneni postupak ili koja je pravomoćno osuđena za kazneno djelo, kao ni osoba kojoj je prestala služba u upravnom tijelu lokalne jedinice zbog teške povrede dužnosti u razdoblju od četiri godine od prestanka službe, te kojoj je prestala služba u upravnom tijelu lokalne jedinice zbog toga što nije zadovoljila na probnom radu u razdoblju od četiri godine od prestanka službe.

Na javni natječaj se mogu javiti osobe obaju spolova.

Uz prijavu na javni natječaj kandidati su dužni priložiti sljedeće:

– životopis,

– dokaz o hrvatskom državljanstvu (izvornik ili preslik osobne iskaznice, putovnice ili domovnice),

– izvornik ili preslik diplome kao dokaz o stručnoj spremi i struci,

– dokaz o radnom iskustvu – elektronički zapis (u slučaju da je osiguranik podnio zahtjev u elektroničkom obliku preko korisničkih stranica Hrvatskoga zavoda za mirovinsko osiguranje), odnosno potvrdu o podacima evidentiranim u matičnoj evidenciji Hrvatskog zavoda za mirovinsko osiguranje koju Zavod na osobna traženje osiguranika izdaje na šalterima područnih službi/ureda Hrvatskog zavoda za mirovinsko osiguranje u svrhu dokaza o traženom radnom iskustvu na odgovarajućim poslovima.

– uvjerenje da se protiv kandidata ne vodi kazneni postupak (ne starije od 6 mjeseci od dana objave javnog natječaja),

– dokaz o položenom državnom stručnom ispitu (ako kandidat ima položen)

– vlastoručno potpisanu izjavu da ne postoje zapreke iz članaka 15. i 16. Zakona o službenicima i namještenicima u lokalnoj i područnoj (regionalnoj) samoupravi.

Uvjerenje o zdravstvenoj sposobnosti dostavlja izabrani kandidat, nakon obavijesti o izboru, a prije donošenja rješenja o prijmu u službu.

Kandidat koji ostvaruje pravo prednosti pri zapošljavanju prema posebnim propisima dužan je u prijavi na javni natječaj pozvati se na to pravo i ima prednost u odnosu na ostale kandidate samo pod jednakim uvjetima.

Kandidat koji može ostvariti pravo prednosti kod prijma u službu prema članku 101. Zakona o hrvatskim braniteljima iz Domovinskog rata i članovima njihovih obitelji (Narodne novine broj 121/17), članku 48.f Zakona o zaštiti vojnih i civilnih invalida rata (Narodne novine broj 33/92, 77/92, 27/93, 58/93, 2/94, 76/94, 108/95, 108/96, 82/01, 103/03 i 148/13) i članku 9. Zakona o profesionalnoj rehabilitaciji i zapošljavanju osoba s invaliditetom (Narodne novine broj 157/13, 152/14) dužan se u prijavi na javni natječaj pozvati na to pravo, te ima prednost u odnosu na ostale kandidate samo pod jednakim uvjetima. Kandidat koji se poziva na pravo prednosti prilikom zapošljavanja pod jednakim uvjetima sukladno članku 101. Zakona o hrvatskim braniteljima iz Domovinskog rata i članovima njihovih obitelji (Narodne novine br. 121/17) uz prijavu, na javni natječaj, dužan je priložiti osim svih dokaza o ispunjavanju traženih uvjeta iz javnog natječaja, dokaze iz članka 103. navedenog zakona, a to su:

– rješenje o priznatom statusu hrvatskog ratnog vojnog invalida iz Domovinskog rata odnosno potvrdom o priznatom statusu hrvatskog branitelja iz Domovinskog rata ili dragovoljca iz Domovinskog rata ne stariju od šest mjeseci,

– dokaz o nezaposlenosti – potvrdu Hrvatskog zavoda za mirovinsko osiguranje o podacima evidentiranim u matičnoj evidenciji Hrvatskog zavoda za mirovinsko osiguranje ne starijim od mjesec dana,

– preslik pravomoćnog rješenja, odluke ili drugog pravnog akta o prestanku prethodnog zaposlenja,

– dokaz o oduzetoj roditeljskoj skrbi kada se prijavljuje dijete smrtno stradalog hrvatskog branitelja iz Domovinskog rata ili nestalog hrvatskog branitelja iz Domovinskog rata bez roditeljske skrbi,

– potvrdu poslodavca da radno mjesto osobe ne odgovara njegovoj stručnoj spremi (slučaju da se na javni natječaj javlja zaposleni hrvatski branitelj ili član njegove obitelji),

– preslik pravomoćnog rješenja o priznatom pravu na novčanu naknadu iz članka 107. Zakona o hrvatskim braniteljima iz Domovinskog rata i članovima njihovih obitelji ili prava na zajamčenu minimalnu naknadu (ako se na javni natječaj javljaju djeca živućih branitelja),

– potvrdu o broju dana sudjelovanja u obrani suvereniteta Republike Hrvatske (u slučaju kad se na javni natječaj javlja hrvatski branitelj ili dijete živućeg hrvatskog branitelja),

– rodni list (ako se na javni natječaj javlja dijete hrvatskog branitelja),

– rješenje o priznatom statusu člana obitelji smrtno stradalog hrvatskog branitelja iz Domovinskog rata.

Navedeni dokazi potrebni za ostvarivanje prednosti pri zapošljavanju pod jednakim uvjetima objavljeni su i mogu se naći na internetskoj stranici Ministarstva hrvatskih branitelja Republike Hrvatske https://branitelji.gov.hr/.

Kandidat koji se poziva na pravo prednosti prilikom zapošljavanja samo pod jednakim uvjetima u skladu s člankom 48.f Zakona o zaštiti vojnih i civilnih invalida rata (NN br. 33/92, 77/92, 27/93, 58/93, 2/94, 76/94, 108/95, 108/96, 82/01, 103/03 i 148/13) uz prijavu na javni natječaj dužan je, osim dokaza o ispunjavanju traženih uvjeta iz javnog natječaja, priložiti i rješenje, odnosno potvrdu iz koje je vidljivo spomenuto pravo te dokaz da je nezaposlen.

Kandidat koji se poziva na pravo prednosti prilikom zapošljavanja samo pod jednakim uvjetima, u skladu s člankom 9. Zakona o profesionalnoj rehabilitaciji i zapošljavanju osoba s invaliditetom (NN br. 157/13, 152/14), uz prijavu na javni natječaj dužan je, osim dokaza o ispunjavanju traženih uvjeta iz javnog natječaja, priložiti i dokaz o utvrđenom statusu osobe s invaliditetom.

S obzirom da u upravnim tijelima Grada Obrovca nije osigurana odgovarajuća zastupljenost pripadnika srpske nacionalne manjine sukladno Ustavnom zakonu o pravima nacionalnih manjina (NN 155/02, 47/10, 80/10, 93/11, 93/11), kandidat pripadnik srpske nacionalne manjine ima pravo prednosti prilikom zapošljavanja samo pod jednakim uvjetima i pod uvjetom da se kandidat u prijavi na oglas pozove na to pravo.

Osobe koje ne podnesu pravodobne i uredne prijave ili ne ispunjavaju formalne uvjete iz javnog natječaja, ne smatraju se kandidatima prijavljenim na javni natječaj.

Za kandidate prijavljene na javni natječaj koji ispunjavaju formalne uvjete javnog natječaja provest će se prethodna provjera znanja i sposobnosti koja se obavlja putem pisanog testiranja i intervjua.

Smatra se da je kandidat koji ne pristupi prethodnoj provjeri znanja, povukao prijavu na javni natječaj.

Na web-stanici www.obrovac.hr objavit će se opis poslova te podaci o plaći radnog mjesta koje se popunjava, kao i podaci o načinu obavljanja prethodne provjere znanja i sposobnosti kandidata i iz kojeg područja, te pravni i drugi izvori za pripremanje kandidata za tu provjeru.

Na navedenoj web-stranici te na oglasnoj ploči u predvorju zgrade Grada Obrovca bit će objavljeno vrijeme održavanja prethodne provjere znanja i sposobnosti kandidata, najmanje pet dana prije održavanja provjere.

Prijave na javni natječaj podnose se na adresu: Grad Obrovac, Povjerenstvo za provedbu javnog natječaja »Viši stručni suradnik«, Trg dr. F. Tuđmana1, 23450 Obrovac, u roku od 8 dana od objave javnog natječaja u Narodnim novinama.

O rezultatima javnog natječaja kandidati će biti obaviješteni u zakonskom roku.

Nakon izvršnosti rješenja o prijmu u službu, kandidatima koji ne budu primljeni putem pošte vratit će se dokumentacija priložena prijavi.

 PROČELNICA

 Gordana Renić, dipl. oec.